Kuna Eesti kaitsejõudude soomusvõime kasvatamisel on peamiseks otsustuskriteeriumiks kujunenud hind, on olemasolevate XA-180 soomukite moderniseerimine kõige kiirem ja soodsam viis maaväe varustamiseks töökindlate soomukitega, kinnitab Milworksi juhatuse esimees Ingvar Pärnamäe. Tema sõnul pikendaks moderniseerimine masinate eluiga enam kui 15 aasta võrra.
Pärnamäe sõnul on Milworks oma osanikega teinud parima hinnapakkumise saja uue soomuki tootmiseks Eesti kaitseväele ning ettevõte on kavatsenud kaasata tootmisprotsessi ka kohalikke kaitsetööstusettevõtteid. Samas näitavad läbirääkimised kliendiga, et väga piiratud eelarve tõttu ei pruugi sellest piisata ning vaja on täiesti uut lähenemist.